Ο πρωθυπουργός της Ισπανίας, Πέδρο Σάντσεθ, προκήρυξε πρόωρες εκλογές για τις 28 Απριλίου, μετά την καταψήφιση του προϋπολογισμού. Θα είναι η τρίτη εκλογική αναμέτρηση μέσα σε τέσσερα χρόνια.

Ο πρωθυπουργός της Ισπανίας, Πέδρο Σάντσεθ, ανακοίνωσε το πρωί της Παρασκευής ότι προκηρύσσει πρόωρες εκλογές για τις 28 Απριλίου. Είχε προηγηθεί, πριν δύο ημέρες, η καταψήφιση του προϋπολογισμού.

Πρόκειται για την τρίτη εκλογική αναμέτρηση σε λιγότερο από τέσσερα χρόνια.

«Μεταξύ του να μην κάνω τίποτα και να συνεχίσουμε χωρίς προϋπολογισμό και του να καλέσω τους Ισπανούς να εκφραστούν, επιλέγω το δεύτερο, προχωρώντας με ανοχή, σεβασμό, μετριοπάθεια και κοινή λογική», δήλωσε ο Πέδρο Σάντσεθ σε τηλεοπτικό διάγγελμα μετά από σύσκεψη του υπουργικού συμβουλίου.

«Έχω προτείνει τη διάλυση του κοινοβουλίου και προκήρυξη εκλογών για τις 28 Απριλίου», είπε ο Σάντσεθ.

Ο Πέδρο Σάντσεθ, που βρισκόταν ήδη υπό πίεση από το Σοσιαλιστικό Κόμμα του, έχασε αυτή την εβδομάδα της ούτως ή άλλως αδύναμη κοινοβουλευτική στήριξη αφότου οι Καταλανοί αυτονομιστές καταψήφισαν μαζί με την αντιπολίτευση τον προϋπολογισμό της χώρας για το 2019.

Η κατάρρευση της σοσιαλιστικής κυβέρνησης έρχεται μετά από παραμονή σχεδόν οκτώ μηνών στην εξουσία.

Οι δημοσκοπήσεις δείχνουν ότι κανένα κόμμα δεν θα κερδίσει αρκετές ψήφους για να αναλάβει μόνο του τη διακυβέρνηση της χώρας, με τα ενδεχόμενα σενάρια συνασπισμού να υποδεικνύουν μακρές διαπραγματεύσεις μεταξύ τριών ή και περισσότερων κομμάτων.